b'\n_START_ARTICLE_\nKirsti Uusitalo\n_START_SECTION_\nUra\n_START_PARAGRAPH_\nUusitalo valmistui oikeustieteen kandidaatiksi 1988 ja sai varatuomarin arvon 1998 auskultoituaan Helsingin k\xc3\xa4r\xc3\xa4j\xc3\xa4oikeudessa. H\xc3\xa4n valmistui oikeustieteen lisensiaatiksi vuonna 2014._NEWLINE_Uusitalo toimi pankkilakimiehen\xc3\xa4 Okopankki Oy:ssa 1988\xe2\x80\x931997. Vuosina 1999\xe2\x80\x932005 h\xc3\xa4n toimi viskaalina ja asessorina Helsingin hovioikeudessa. Sen j\xc3\xa4lkeen Uusitalo siirtyi korkeimpaan oikeuteen (KKO), jossa h\xc3\xa4n toimi oikeussihteerin\xc3\xa4 ja vanhempana oikeussihteerin\xc3\xa4 2005\xe2\x80\x932008. H\xc3\xa4n oli KKO:n m\xc3\xa4\xc3\xa4r\xc3\xa4aikainen esittelij\xc3\xa4neuvos vuosina 2009\xe2\x80\x932010._NEWLINE_Uusitalo nimitettiin korkeimman oikeuden j\xc3\xa4seneksi eli oikeusneuvokseksi 1. tammikuuta 2017 lukien. Uusitalo siirtyi virkaan Helsingin hovioikeudesta, jossa h\xc3\xa4n oli toiminut hovioikeudenneuvoksena marraskuusta 2010, josta osaston johtajana noin kahden vuoden ajan._NEWLINE_Uusitalo toimii tuomarinkoulutuslautakunnan puheenjohtajana toimikaudella 2017\xe2\x80\x932021.'